(Chrismon). IN NOMINE SANCTÆ ET INDIVIDUÆ TRINITATIS. Ego HUGO*, cum ipsius favente clementia, post decessum Rotberti* ducis, patris Heinrici*, genitoris nostri, culmen Ducatus fuissem adeptus, susceptis omnibus castellis et urbibus ad nostrum jus attinentibus, ad castrum tandem Divionense devenimus; quo recepto, Deo propitio, placuit nos adire limina gloriosi et egregii testis Xpisti BENIGNI, eo loci corpore quiescentis; ubi, cum honorifice et decentissime ab honorabili ejus loci abbate Adalberone nobilique monachorum concentu fuissem exceptus, considerans omnem potestatem a Deo et per Deum esse, nil quoque nos nostris viribus nisi per ipsum posse, nos ipsos et nostri honoris primordia ipsi Deo et Domino nostro cum omni humilitate voluimus committere. Unde evocati a predicto abbate in capitulo fratrum, una cum fideli et parente nostro Nivernensi comite Willelmo* ejusque filiis, et optimatibus universis residentibus nobis, idem abbas cum suis ad nostra vestigia venit, suggerens cum gemitu ipsius desolationem loci et importunitates, vastationes, consuetudines quoque malas et injurias sibi suisque actenus tempore predecessoris nostri injuste illatas. Quę addiscens vera esse, et ...... tantis malis, simulque commotus tantis lacrimis, cum consilio et hortatu prescripti comitis et omnium nobilium, quicquid actenus importunitatis et inquietudinis contra jus fasque fuerant perpessi in omnibus villis, potestatibus et rebus suis clementer remisi. Decrevimus etiam ut, recitatis cartis, privilegiis et preceptis augustorum et regum Francorum, [82] Karoli* scilicet Calvi, ejusdem coenobii restauratoris, atque [172] Rodulfi*, filii Richardi, [260] domni quoque Rotberti* regis, proavi nostri, de libertate Claustri a torrente Susionis, qui utrumque dividit, et omnium villarum seu potestatum ad se pertinentium salvamentis, et abolitione totius prave consuetudinis, tam petitione ejusdem abbatis et monachorum, consilio quoque prefati comitis, quam et pro salute nostra et remedio animarum antecessorum nostrorum concessimus eis suis privilegiis uti, et sua cum omni libertate et quiete potiri, et in pace et securitate absque calumpnia perfrui, et ut pro statu et incolomitate nostra totiusque nostrę posteritatis liberius Deum exorent, accepta ab eis sancta ipsorum societate bonorum, prolata et coram nobis relecta privilegia manu propria firmavimus, et in perpetuum tenenda et roboranda censuimus, et prefato fideli nostro comiti Willelmo, filiisque ejus Rainaldo* atque Willelmo*, germano etiam nostro Odoni*, et omnibus optimatibus confirmare precepimus. Hanc vero cartam ex nostra auctoritate fieri jussimus.